REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/172-18

31. jul 2018. godine

B e o g r a d

 ZAPISNIK

30. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 17. JULA 2018. GODINE

 Sednica je počela u 16 časova i 15 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Studenka Kovačević, Zoran Bojanić, Snežana R. Petrović, Ivan Manojlović i Vojislav Vujić.

 Sednici su prisustvovali zamenici odsutnih članova Odbora: Stanislava Janošević (zamenik člana Odbora Dragomira Karića) i Milimir Vujadinović (zamenik člana Odbora Jelene Mijatović).

 Sednici nisu prisustvovali članovi Odbora: Novica Tončev, Tomislav Ljubenović, Branislav Mihajlović, Dejan Nikolić, Vladimir Marinković, Ivan Kostić, Gorica Gajić i Zdravko Stanković, niti njihovi zamenici.

 Sednici su, na poziv predsednika, prisustvovali: Dragan Ugrčić, pomoćnik ministra privrede, Miroslav Knežević, državni sekretar u Ministarstvu trgovine, turizma i telekomunikacija, Ivan Marković, rukovodilac Grupe u Sektoru za multilateralnu ekonomsku saradnju, Maja Vranić, šef Odseka u Sektoru za bilateralnu ekonomsku saradnju, Željko Rakić, načelnik Odeljenja u Sektoru za trgovinu, Jovan Popović, šef Odseka u Sektoru za zaštitu potrošača, Srđan Samardžić, član Gradskog veća Grada Subotice zadužen za turizam, investicije i međunarodnu saradnju, Akoš Ujhelji, član Gradskog veća zadužen za privredu i Nebojša Daraboš, direktor „Park-Palić“ d.o.o.

 Na predlog predsednika, Odbor je jednoglasno utvrdio sledeći

 D n e v n i r e d

 1. Razmatranje Informacije o radu Ministarstva privrede za period januar-mart 2018. godine (10 broj 02-1063/18 od 25. aprila 2018. godine);

 2. Razmatranje Izveštaja Ministarstva privrede o stanju postupka privatizacije za februar 2018. godine (broj 02-703/18 od 20. marta 2018. godine);

 3. Razmatranje Izveštaja Ministarstva privrede o stanju postupka privatizacije za mart 2018. godine (broj 02-916/18 od 10. aprila 2018. godine);

 4. Razmatranje Izveštaja Ministarstva privrede o stanju postupka privatizacije za april 2018. godine (broj 02-1262/18 od 21. maja 2018. godine);

 5. Razmatranje Izveštaja Ministarstva privrede o stanju postupka privatizacije za maj 2018. godine (broj 02-2248/18 od 14. juna 2018. godine);

 6. Razmatranje Izveštaja Ministarstva privrede o stanju postupka privatizacije za jun 2018. godine (broj 02-2485/18 od 10. jula 2018. godine).

 7. Razmatranje Izveštaja o radu Ministarstva trgovine, turizma i telekomunikacija za period od 1. januara do 31. marta 2018. godine (10 broj 02-1061/18 od 25. aprila 2018. godine);

 8. Razno.

 Pre razmatranja tačaka utvrđenog dnevnog reda, Odbor je jednoglasno usvojio zapisnike 28. i 29. sednice Odbora.

 Na predlog predsednika, Odbor je jednoglasno odlučio da objedini raspravu o prvoj, drugoj, trećoj, četvrtoj, petoj i šestoj tački dnevnog reda.

Prva, druga, treća, četvrta, peta i šesta tačka dnevnog reda - **Informacija o radu Ministarstva privrede za period januar-mart 2018. godine; Izveštaj Ministarstva privrede o stanju postupka privatizacije za februar 2018. godine; Izveštaj Ministarstva privrede o stanju postupka privatizacije za mart 2018. godine; Izveštaj Ministarstva privrede o stanju postupka privatizacije za april 2018. godine; Izveštaj Ministarstva privrede o stanju postupka privatizacije za maj 2018. godine; Izveštaj Ministarstva privrede o stanju postupka privatizacije za jun 2018. godine.**

 Odbor je razmotrio Informaciju o radu Ministarstva privrede za period januar-mart 2018. godine i podneo Izveštaj Narodnoj skupštini.

 U uvodnim napomenama, Dragan Ugrčić, pomoćnik ministra privrede, istakao je da je u junu 2018. godine broj preduzeća u postupku privatizacije bio 104, dok je u martu bilo 114 preduzeća, što znači da je u izveštajnom periodu privatizovano deset preduzeća. Podsetio je da je 2014. godine u portfelju Agencije za privatizaciju bilo skoro 550 preduzeća. To je značajno smanjenje. Imajući u vidu da predstoje objave javnih poziva za preduzeća kao što su „RTB Bor“ i „PKB“, Ministarstvo privrede će ispuniti cilj da na kraju godine broj preduzeća u postupku privatizacije bude manji od 100.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li je Ministarstvo privrede u saradnji sa Ministarstvom rudarstva i energetike nadležno za privatizaciju preduzeća u toku sprovođenja postupka stečaja i traženja strateškog partnera;

- na koji način mala i srednja preduzeća i privrednici subotičkog regiona mogu da se obrate Ministarstvu privrede i apliciraju za sredstva u cilju daljeg razvoja privrede, otvaranja novih radnih mesta i poboljšanja standarda građana;

- da li je u planu privatizacija „RTB Bor“ i da li su poznati uslovi tendera.

 Iznet je predlog da se detaljnije razmotre mogućnosti privatizacije „HIP - Azotara Pančevo“ d.o.o.

 Izneto je mišljenje da je privatizacija preduzeća u stečaju u Kruševcu dala dobre rezultate. Pokazalo se da stečaj ne mora da znači kraj preduzeća. Preduzeće „14. oktobar“ iz Kruševca je kupila Czechoslovak Group, u okviru koje se nalazi poznati proizvođač „Tatra“. Pekarska industrija „Branko Perišić“ je takođe privatizovana iz stečaja, danas uspešno radi i radnici primaju redovno plate.

 Istaknuto je da se aktivnio radilo na pokušaju revitalizacije Fabrike vagona Kraljevo AD u stečaju, koja je privatizovana iz stečaja, u trenutku kada je fabrika imala ugovorenu proizvodnju, radnike i infrastrukturu.

 Ukazano je da je, zahvaljujući primeni Uredbe Vlade o uslovima i načinu dodele i korišćenja sredstava za podsticanje unapređenja organizovanog turističkog prometa stranih turista na teritoriji Republike Srbije, u Vrnjačku Banju došlo nekoliko ozbiljnih investitora, koji ulažu sredstva u razvoj banjskog turizma, što bi moglo biti korisno i za Banju Kanjiža.

 U odgovoru na postavljena pitanja, iznete predloge i komentare, Dragan Ugrčić je u vezi preduzeća „HIP-Azotara Pančevo“, izneo je da je preduzeće svojevremeno bilo privatizovano, ali je ugovor raskinut i preduzeće je ponovo vraćeno u portfelj tadašnje Agencije za privatizaciju. „Azotara Pančevo“ je 2013. i 2014. godine izradila UPPR i konvertovala obaveze koje je imala prema javnom preduzeću „Srbijagas“ u kapital. Na na taj način je JP „Srbijagas“ postao većinski vlasnik preduzeća „HIP - Azotara Pančevo“ d.o.o. UPPR-om su bile predviđene i određene investicije. Preduzeće je poslednjih nekoliko godina ostvarivalo gubitke iz redovnog poslovanja. JP „Srbijagas“ je pokušavalo da pomogne, kroz podršku u vidu niže cene gasa i drugih beneficija kao što je odloženo plaćanje, ali cena gasa koju je bilo moguće naplatiti „Azotari Pančevo“ u odnosu na cenu finalnog proizvoda „Azotare Pančevo“ nije bila dovoljna da bi azotara poslovala sa dobitkom. Obaveze su nastavile da se gomilaju i u razgovoru sa predstavnicima Međunarodnog monetarnog fonda i Svetske banke je dogovoreno nekoliko ključnih koraka. Dogovoreno je da se objave javni pozivi za prodaju „Metalurško-sirćetnog kompleksa Kikinda“, „RTB Bor“ i za preduzeće „Azotara Pančevo“ i da se pokuša naći kredibilan investitor. Ministarstvo privrede je prikupilo pisma o zainteresovanosti, obavilo razgovore sa zainteresovanim investitorima i zaključeno je da ne postoji niko ozbiljan ko bi u ovom trenutku preuzeo na sebe obavezu da uđe u postupak privatizacije „Azotare Pančevo“. Imajući u vidu akumuliranje negativnih rezultata u poslovanju i obaveze prema MMF, logično rešenje koje se nametnulo je bilo da se, pre svega, za radnike obezbedi socijalni program, da se nad preduzećem pokrene postupak stečaja i da se pokuša privatizacija iz stečaja, kad se preduzeće rastereti nasleđenih obaveza i dugovanja. Ministarstvo privrede je preko javnog pravobranilaštva uputilo nadležnom sudu u Pančevu predlog za pokretanje stečajnog postupka i čeka se odluka suda. Krajem prošle godine su usvojene izmene i dopune Zakona o stečaju. Sada se donose nacionalni standardi po kojima će se postupati, što će još više ubrzati postupak stečaja. Od pokretanja stečaja do prodaje imovine, postupak može da traje od šest meseci do godinu dana, kada da se imovina može pustiti na prodaju objavom javnog poziva, kada mogu da se jave investitori koji će da kupe tu imovinu. Vlada je obrazovala Radnu grupu za Petrohemijski kompleks gde su „Azotara Pančevo“, „MSK Kikinda“ i „Petrohemija AD Pančevo“. U Radnoj grupi su predstavnici Ministarstva privrede, Ministarstva finansija, Ministarstva rudarstva i energetike i Kabineta predsednika. Sastaje se jednom nedeljno, analiziraju se izveštaji o radu ovih preduzeća, zauzimaju se stavovi i donose se odluke kako će da se postupi. Postoji i Radna grupa za „RTB Bor“ u sličnom sastavu, koja se takođe sastaje na nedeljnom nivou, analiziraju se izveštaji, donose se odluke i određuju smernice za četiri preduzeća koja su značajna za privredu RS sa više aspekta. Sve manje ima velikih problema, tako se otvara prostor da se podržavaju ideje i projekti, ne samo rečima, nego i delima i finansiranjem. U tom smislu Ministarstvo privrede preko Razvojne agencije Srbije nudi određena podsticajna sredstva za nova zapošljavanja i investicije u vidu finansiranja opreme. Takođe, u okviru Ministarstva privrede postoji Sektor za razvoj malih i srednjih preduzeća i preduzetništva, gde se takođe može aplicirati za različite kreditne linije koje su urađene u saradnji sa komercijalnim bankama ili sa Fondom za razvoj. Republika Srbija, odnosno Ministarstvo privrede, participira u određenom iznosu sredstava, dok ostatak sredstava ide na teret korisnika preko banaka. Istakao je da su vrata Ministarsta privrede otvorena za sva mala i srednja preduzeća, koja mogu da se obrate za pomoć da se pronađe najbolji poslovni model za koji može da se obezbedi podrška. Što se tiče „RTB Bor“, zamolio je za strpljenje do kraja postupka.

 U diskusiji su učestvovali Snežana B. Petrović, Aleksandra Tomić, Studenka Kovačević, Ivan Manojlović, Zoran Bojanić, Vojislav Vujić i Dragan Ugrčić.

 a) Saglasno članu 229. Poslovnika Narodne skupštine, Odbor je jednoglasno odlučio da prihvati Informaciju o radu Ministarstva privrede za period januar-mart 2018. godine.

 b) Odbor je jednoglasno usvojio Izveštaj Ministarstva privrede o stanju postupka privatizacije za februar 2018. godine;

 v) Odbor je jednoglasno usvojio Izveštaj Ministarstva privrede o stanju postupka privatizacije za mart 2018. godine;

 g) Odbor je jednoglasno usvojio Izveštaj Ministarstva privrede o stanju postupka privatizacije za april 2018. godine;

 d) Odbor je jednoglasno usvojio Izveštaj Ministarstva privrede o stanju postupka privatizacije za maj 2018. Godine;

 đ) Odbor je jednoglasno usvojio Izveštaj Ministarstva privrede o stanju postupka privatizacije za jun 2018. godine.

 Sedma tačka dnevnog reda **– Razmatranje Izveštaja o radu Ministarstva trgovine, turizma i telekomunikacija za period od 1. januara 2018. godine do 31. marta 2018. godine**

Odbor je razmotrio Izveštaj o radu Ministarstva trgovine, turizma i telekomunikacija za period od 1. januara 2018. godine do 31. marta 2018. godinei podneo Izveštaj Narodnoj skupštini.

 U uvodnim napomenama, Miroslav Knežević, državni sekretar u Ministarstvu trgovine, turizma i telekomunikacija, istakao je da je veliki broj aktivnosti u prva tri meseca koja su predmet izveštaja. U Sektoru za bileteralnu ekonomsku saradnju je pripremljeno više različitih izveštaja uvezi sa zasedanjem mešovitih komiteta i različitih komisija za trgovinu i ekonomsku, naučnu i tehničku saradnju. Održani su sastanci sa predstavnicima Ruske Federacije, sastanak Srpsko-Bavarske Stalne komisije u Beogradu, sastanci i potpisivanje Sporazuma o slobodnoj trgovini između Republike Srbije i Republike Turske, sastanci između Republike Srbije i Republike Hrvatske. U Sočiju je održan Mešoviti komitet sa Ruskom Federacijom, u Beogradu je bilo zasedanje Stalne komisije Srbija- Bavarska, u Zagrebu je održan Odbor za podsticanje ekonomske saradnje između Hrvatske i Srbije, a u Beogradu je održano Treće zasedanje zajedničkog komiteta za ekonomsku saradnju između Republike Srbije i Republike Turske. Te aktivnosti su dale značajan impuls jačanju međunarodne ekonomske saradnje Srbije sa navedenim državama. Niz aktivnosti je oatvaren na pripremanju gospodina Ljajića, ministra i potrpredsednika Vlade, za brojne bilateralne susrete sa ministrima pomenutih zemalja i sa ministrom za turizam Republike Albanije, Republike Slovenije, Crne Gore i Grčke. Iskorišćen je sajam turizma u Beogradu, održani su brojni sastanci koji su rezultirali boljom komunikacijom i planiranjem zajedničkih nastupa na udaljenim turističkim tržištima. Održane su i zajedničke sednice Vlade Republike Srbije i Vlade Republike Slovenije u Ljubljani, kao i sa Vladom Mađarske, 9. februara 2018. godine, u Budimpešti. Sektor za **spoljnotrgovinsku politiku i multilateralnu i regionalnu ekonomsku i trgovinsku saradnju** imao je brojne aktivnosti, kada je reč o analizi trgovinskog stanja i saradnje Srbije sa svetom, pre svega sa Evropom. Pripremljen je detaljan izveštaj o predsedavanju Republike Srbije Sporazumom CEFTA tokom 2017. godine. Ministar Ljajić je održao sastanke sa ministrom nadležnim za pitanja trgovine iz Republike Makedonije vezano za uklanjanje necarinskih barijera za izvoz brašna. Grupa za Svetsku trgovinsku organizaciju pripremala je materijale o radu implementacione Grupe koja kontinuirano izveštava o sprovođenju Akcionog plana Vlade kroz aktivnosti vezane za sticanje članstva u Svetskoj trgovinskoj organizaciji. Održana je godišnja konferencija NALED povodom promocije desetog izdanja Sive knjige koja se odnosi na administrativne prepreke u poslovanju. Kada je reč o dozvolama za izvoz različitih roba na režimu, održana su i redovna zasedanja različitih međuresornih komisija. Radne grupe rade na nacrtima Zakona o trgovini i Zakona o zaštiti konkurencije. Intezivirale su aktivnosti kako bi pripremile što bolji tekst nacrta ovih zakonskih rešenja. 30. januara 2018. godine potpisan je u Ankari Sporazum između naše Vlade i Vlade Republike Turske o uzajamnom podsticanju i zaštiti ulaganja, čime je uspostavljen pravni okvir da se obezbede i dodatno privuku investicije. Ministarstvo je, u saradnji sa predstavnicima Privredne komore Srbije, organizovalo akciju „Najbolje iz Srbije“ 2017. godine. Predstavnici Ministarstva su učestvovali na prvoj sednici Grupacije trgovaca prehrambenih proizvoda na veliko i na malo. Krajem februara 2018. godine, Vlada je donela Uredbu o izmeni Uredbe o kriterijumima za formiranje cena lekova za upotrebu u humanoj medicini. Kada je reč o Zakonu o posredovanju u prometu i zakupu nepokretnosti i Pravilnika o stručnom ispitu za posrednike, utvrđen je ispitni rok u januaru mesecu 2018. godine. Za polaganje stručnog ispita vladalo je veliko interesovanje. U ovom periodu je dato preko 80 rešenja o upisu, odnosno brisanju, u registar koji je dostupan putem interneta na stranici Ministarstva. Ukupan broj u tom trenutku, kada je reč o posrednicima u prometu i zakupu nepokretnosti je 844, a broj zaposlenih 1869. U Sektoru za zaštitu potrošača, značajna je aktivnost potpisivanja Memoranduma o razumevanju i pružanju međusobne pomoći u oblasti zaštite potrošača i tržišnog nadzora između Ministarstva trgovine, turizma i telekomunikacija i Ministarstva za nacionalni razvoj Mađarske. Kontinuirano se radi na kreiranju i nadgradnji nacionalnog registra potrošačkih prigovora, kako bi se uz pomoć informatičkih kapaciteta svi prigovori prikupili i na osnovu njih moglo da se reaguje. Kada je reč o tržišnoj inspekciji, prioriteti su, pre svega, suzbijanje sive ekonomije i povećanje kontrole, u cilju zaštite potrošača. Izvršena je 701 kontrola i doneto je 26 rešenja o kontroli neregistrovanih subjekata. U Sektoru za turizam je prvog januara počela akcija dodele vaučera za subvencionisano korišćenje godišnjih odmora. Sada je ta akcija završena jer je podeljeno 100 hiljada vaučera. Potpisan je ugovor sa Fakultetom organizacionih nauka i Centrom za javne politike za projekat koji će trajati od 15. marta do 15. septembra, a koji ima za cilj da ukaže na pravce smanjenja sive ekonomije kroz kreiranje novih zakonskih rešenja. U procesu je izrada nacrta Zakona o turizmu i nacrta Zakona o ugostiteljstvu. Prvi put će se na bazi konkretnih činjenica kreirati nova, moderna zakonska rešenja. Pokrenut je program odobravanja bespovratnih sredstava za projekte turističke infrastrukture i promocije edukacije i treninga u turizmu. S tim u vezi, odobrena su bespovratna sredstva od 145 miliona dinara za infrastrukturne projekte. Mogućnost apliciranja traje do oktobra. Sajam turizma u februaru je doveo brojne predstavnike iz različitih zemalja u Beograd. Posećen je sajam u Izrelu, koji je postao jedno od važnijih tržišta. Kada je reč o srpskom turizmu, izdat je veliki broj rešenja o kategorizaciji, zato što su se pojavili objekti koji su građeni prethodnih nekoliko godina ne samo u Beogradu već i ostatku Srbije. Kada je reč o Sektoru turističke inspekcije, od 2484 završene kontrole, izvršena kontrola nad radom 94 turističke agencije, i u periodu od 1. januara do 31. marta je oduzeto pet licenci za turističke agencije. Kada je reč o Sektoru za elektonske komunikacije i poštanski saobraćaj, formiran je Odbor za pregovore radi zaključenja Kolektivnog ugovora za Javno preduzeće „Pošta Srbije“.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li će za ovu godinu biti još vaučera, obzirom da su planirani vaučeri podeljeni;

- šta je pristupanje Svetskoj trgovinskoj organizaciji, u privrednom i ekonomskom smislu, donelo zemljama u regionu koje su članice STO;

- imajući u vidu da je krajem prošle godine obrazovano Nacionalno kordinaciono telo za pristupanje Svetskoj trgovinskoj organizaciji, da li se u okviru Ministarstva stvari pokreću u tom smislu;

- da li će se preduzimati aktivnosti na privatizaciji banja, koji su problemi u vezi privatizacije Mataruške i Bogutovačke banje i u nadležnosti kog ministarstva;

- da li će se pooštriti kaznene mere zbog ne izdavanja fiskalnih računa;

- da li zaposleni iz službe „Telekom Srbije“ za odnose s javnošću, Vlada i Ministarstvo rade zajedno na digitalizaciji.

 Izneta je sugestija da Ministarstvo poveća intenzitet inspekcijkog nadzora. Ocenjeno je da su akcije „Najbolje iz Srbije“ i vaučeri, dale odlične rezultate zahvaljujući kreativnosti pripradnika Ministarstva.

 U odgovoru na postavljena pitanja, istaknuto je da je prethodna godina počela sa 60 hiljada vaučera i ubrzo su subvencije povećane na 80 hiljada. Kada se videlo da će i taj broj biti podeljen, odobreno je još 20 hiljada, tako da je prošle godine ukupno podeljeno 91 230 vaučera. Za ovu godinu se tražilo u startu 80 000 verujući da će biti potrebe za povećanjem. Rezultati ovih subvencija pokazuju da je stimulisano povećanje domaćeg turističkog prometa i da je povećano zadržavanje gostiju na destinacijama. Svetski trend je da se turisti sve kraće zadržavaju na destinacijama, između tri i četiri dana, a analize pokazuju da domaći turisti koji koriste vaučere odsedaju prosečno oko sedam dana. Istraživanja koja su obavljena do sada, nakon stupanja određenih država u članstvo u Svetskoj trgovinskoj organizaciji, pokazala su da dolazi do rasta međunarodne trgovine, rasta izvoza, povećanja konkurentnosti i jačanja privredne aktivnosti, u zavisnosti od pozicije i snage privrede. U okviru Ministarstva trgovine, turizma i telekomunikacija uspešno je pokrenut proces pristupanja Svetskoj trgovinskoj organizaciji, koji je bio blokiran od 2013. godine. Ministarstvo je bilo suočeno sa nedostatkom resursa zbog odlaska kadrova koji su bili angažovani na ovom procesu, koji je zahtevan i tehnički kompleksan, zahteva angažovanje ne samo Ministarstva trgovine, turizma i telekomunikacija, nego i angažovanje skoro svih ministarstava u Vladi Republike Srbije. Određene zahteve u okviru bileteralnih pregovora Republika Srbija nije u mogućnosti da prihvati i sada se nalaze načini da se, kroz različite vidove aktivnosti i kroz drugačije aranžmane, iskoordinira sa određenim zemljama kako bi se završili pregovori o pristupanju. Ostalo je da se okončaju bileteralni pregovori sa SAD, Ukrajinom, Brazilom i Rusijom. Sa Ukrajinom je situacija najspecifičnija jer su zahtevi Ukrajine preobimni, koje Srbija ne može da ispuni ni u okviru bilateralnog sporazuma o slobodnoj trgovini i biće potrebna politička podrška i dobre usluge neke treće strane. Ministar Ljajić je na čelu Radne grupe koja je formirana krajem prošle godine, a bavi se strateškim rešavanjem otvorenih pitanja vezanih za banje i banjska lečilišta. Izuzetno je kompleksna situacija kad se radi o rešavanju pitanja imovinsko-pravnih odnosa, nakon čega će se rešavati pitanja privatizacije ili prodaje. Nije moguće naći jedinstven model, jer postoje rehabilitacioni centri koji rade odlično, a postoje i zdravstveno-rehabilitacioni centri koji rade jako loše, i oni centri koji ne rade. Radna grupa je odlučila da se izvrši procena vrednosti banja po prioritetu, najpre Kuršumlijske banje jer je u izuzetno lošem stanju. Kada je reč o delovanju tržišne inspekcije, čekaju se primedbe zakonodavstva u pogledu visine kaznenih mera koje treba da budu dodatno pooštrene za određene prekršaje. Ministarstvo sarađuje sa Kacelarijom za e-upravu i informacione tehnologije Vlade Republike Srbije radi uvođenja mera digitalizacije u turizmu, kada je reč u prijavama i odjavama gostiju elektonskim putem, kako bi ta mogućnost bila dostupna za sve korisnike. Što se tiče prodaje Mataruške i Bogutovačke banje, očekuje se da će javni poziv biti objavljen do kraja ove godine.

 Predstavnici Subotice su istakli da je Subotica grad velikih italijanskih, nemačkih, francuskih kompanija, Svarovskog, Kalćedonije, Norma grupe, grad slobodne privredne zone. Subotica je grad koji se ponosi dobrim privrednim ambijentom i razvojem, jer poseduje ozbiljan infrastrukturni potencijal.

 U diskusiji su učestvovali Snežana B. Petrović, Aleksandra Tomić, Vojislav Vujić, Zoran Bojanić, Ivan Manojlović, kao i Miroslav Knežević i Akoš Ujhelji.

 Saglasno članu 229. Poslovnika Narodne skupštine, Odbor je jednoglasno odlučio da prihvati Izveštaj o radu Ministarstva trgovine, turizma i telekomunikacija za period od 1. januara 2018. godine do 31. marta 2018. godine.

Osma tačka: **Razno**.

 Odbor je razmotrio inicijativu akademika Vladimira Kostića, predsednika SANU za saradnju i razmenu informacija i stručnih mišljenja kroz neposredne konsultacije odbora za pitanja energetike Narodne skupštine i Odbora za energetiku Srpske akademije nauka i umetnosti, upućenu predsedniku Narodne skupštine, a prosleđenu Odboru za privredu, regionalni razvoj, trgovinu, turizam i energetiku.

 Prihvaćen je predlog predsednika da u saradnji sa SANU učestvuju Snežana B. Petrović, predsednik Odbora, dr Aleksandra Tomić, zamenik predsednika Odbora i Ivan Manojlović i Snežana R. Petrović, članovi Odbora.

 Sednica je zaključena u 17 časova i 30 minuta.

 Sastavni deo ovog zapisnika čini video zapis sednice Odbora.

 SEKRETAR PREDSEDNIK

Aleksandra Balać Snežana B. Petrović